كود \\\\ هاد السيمانة في جامعة محمد الخامس كانو دايرين حفل تكريم للأستاذ عبد الله العروي, المفكر والمؤرخ المغربي, و خلال هاد الحفل قال أن القضية ديال الإرث ماشي فقط قضية مساواة بين الراجل والمرأة, وإنما هي قضية اجتماعية واقتصادية وخاصنا نحللوها من منظور المصلحة والمنفعة وماشي من منظار العقيدة التي “لا يمكن أن تمس”. ولذلك بالنسبة ليه أفضل حل هو الوصية الإجبارية في الإرث, أي أن الدولة خاصها توضع نص قانوني يفرض على المواطنين الالتزام بالوصية كوسيلة لتوزيع الإرث, و فهاد الحالة المسئلة مغاديش تبقا مرتابطة بالدولة و مغاديش يتطلب منها تغيير القانون الديني, بل غادي يولي الأمر كيعود للفرد وشنو باغي يدير بفلوسو. مع كل الاحترام والتوقير للمفكر والأديب البارز, هاد الشبه-تحايل على سيدي ربي و هاد التقوليبة الشبه-حداتية ديالو كتسميها جداتي الله يرحمها ” العكار فوق الخنونة” أي مكنصلحو والو, غي كنرقعو. والمغاربة مجهدين فالترقاع, و مخدمينهم القوالب من الزمان مع الله سبحانه و تعالى و ماشي غي فالورث, فشلا حاجات! مثلا, البنات باش يبقاو فييغج حتى لليلت الدخلة كيخدمو الباب الخلفي, المنشطات الاجتماعيات فاش كيشدو التقاعد كيمشيو للعمرة ولا للحج, الناس باش يدوز ليهم رمضان كيقطعو الشراب ربعين يوم قبل, البزناسة و الشفارة و السياسيين كيزكيو من فلوسهم باش يحللوهم, وزيد و زيد من الأمثلة لي كتبين على أن المغاربة أكثر شعب إمانا بالله و أكترهم تشبتا بدينهم. الحل الحقيقي الوحيد فالقضية ديال المساوات في الإرث, هو محاربة هاد الشرائع لي كتهين الإنسانية و كتميز بين الناس على حساب الجندر ديالهم و تغيير هاد القانون المتخلف لي كيحسب المرأة نص بنادم, و لي واقيلة كان صالح شحال هادي ولكن فهاد الوقت مابقاش صالح. و داك الهدرة ديال : هادشي مذكور فالقرآن, و واش حنا غادي نعرفو حسن من سيدي ربي؟ و الحكمة من هادشي عارفها غير الله سبحانه وتعالى... حتى هي مبقاتش واكلة! الوقت تبدلات و اليوم المرأة و الراجل ولاو عندهم نفس الالتزامات فالحياة و نفس الواجبات. إذا شنو هي هاد الحجة لي باقاية باش نمنطقو هاد الحكرة و هاد الظلم؟ الحجة الوحيدة لي كتبانلي انا, هي أننا عايشين فمجتمع انتهازي مستافد فيه الراجل من وضع احتقاري لمو وختو ومرتو وبنتو ولنصف المجتمع. 
الحل الحقيقي الوحيد فالقضية ديال الإرث هو تغيير هاد القانون المتخلف لي كيحسب المرأة نص بنادم